Document ID: 32011R0842
Publication Date: 2011-08-19

Content:
REGOLAMENT TA’ IMPLIMENTAZZJONI TAL-KUMMISSJONI (UE) Nru 842/2011
tad-19 ta’ Awwissu 2011
li jistabbilixxi formoli standard għall-pubblikazzjoni ta' avviżi fil-qasam tal-akkwist pubbliku u li jirrevoka r-Regolament (KE) Nru 1564/2005
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 89/665/KEE tal-21 ta' Diċembru 1989 dwar il-koordinazzjoni tal-liġijiet, ir-regolamenti u d-dispożizzjonijiet amministrattivi rigward l-applikazzjoni tal-proċeduri ta' reviżjoni għall-għoti ta' kuntratti ta' provvista pubblika u xogħlijiet pubbliċi (1), u b'mod partikolari l-Artikolu 3a tagħha,
Wara li kkunsidrat id-Direttiva tal-Kunsill 92/13/KEE tal-25 ta' Frar 1992 li tikkoordina l-liġijiet, ir-regolamenti u d-dispożizzjonijiet amministrattivi li jirrelataw għall-applikazzjoni tar-regoli Komunitarji dwar il-proċeduri ta’ akkwist ta’ entitajiet li joperaw fis-setturi tal-ilma, l-enerġija, it-trasport u t-telekomunikazzjoni (2), u b'mod partikolari l-Artikolu 3a tagħha,
Wara li kkunsidrat id-Direttiva 2004/17/KE tal-Parlament Ewropew u tal-Kunsill tal-31 ta' Marzu 2004 li tikkoordina l-proċeduri ta' akkwisti ta' entitajiet li joperaw fis-setturi tas-servizzi tal-ilma, l-enerġija, t-trasport u postali (3) u b'mod partikolari l-Artikoli 44(1) u 63(1) tagħha,
Wara li kkunsidrat id-Direttiva 2004/18/KE tal-Parlament Ewropew u tal-Kunsill tal-31 ta' Marzu 2004 li tikkoordina l-proċeduri ta' akkwisti ta' entitajiet li joperaw fis-setturi tas-servizzi tal-ilma, l-enerġija, t-trasport u postali (4) u b'mod partikolari l-Artikoli 36(1), 58(2), 64(2) u 70(1) tagħha,
Wara li kkunsidrat id-Direttiva 2009/81/KE tal-Parlament Ewropew u tal-Kunsill tat-13 ta' Lulju 2009 dwar il-koordinazzjoni tal-proċeduri għall-għoti ta’ ċerti kuntratti ta’ xogħlijiet, provvisti u servizzi minn awtoritajiet jew entitajiet kontraenti fl-oqsma tad-difiża u s-sigurtà, u li temenda d-Direttiva 2004/17/KE u d-Direttiva 2004/18/KE (5) u b'mod partikolari l-Artikoli 32(1), 52(2) u 64 tagħha,
Wara li kkonsultat il-Kumitat ta' Konsultazzjoni għall-Kuntratti Pubbliċi
Billi:
(1)
Id-Direttivi 89/665/KEE u 2004/18/KE jirrikjedu li provvista pubblika u xogħlijiet pubbliċi għandhom ikunu reklamati f'Il-Ġurnal Uffiċjali tal-Unjoni Ewropea. L-avviżi għal dawk il-pubblikazzjonijiet għandhom jinkludu l-informazzjoni stabbilita f'dawk id-Direttivi.
(2)
Id-Direttivi 92/13/KEE u 2004/17/KE jirrikjedu li kuntratti ta' provvista pubblika fl-oqsma tal-ilma, tal-enerġija tat-trasport u tat-telekomunikazzjonijiet għandhom ikunu reklamati f'Il-Ġurnal Uffiċjali tal-Unjoni Ewropea. L-avviżi għal dawk il-pubblikazzjonijiet għandhom jinkludu l-informazzjoni stabbilita f'dawk id-Direttivi.
(3)
Id-Direttiva 2009/81/KE tirrikjedi li ċertu kuntratti ta' xogħlijiet, kuntratti ta' provvista u kuntratti ta' servizz fil-qasam tad-difiża u s-sigurtà għandhom ikunu reklamati f'Il-Ġurnal Uffiċjali tal-Unjoni Ewropea. L-avviżi għal dawk il-pubblikazzjonijiet għandhom jinkludu l-informazzjoni stabbilita f'dik id-Direttiva.
(4)
Ir-Regolament tal-Kummissjoni (KE) Nru 1564/2005 tas-7 ta' Settembru 2005 jistabbilixxi formoli standard għall-pubblikazzjoni ta’ avviżi fil-qafas ta’ proċeduri ta’ xiri pubbliku [akkwist pubbliku] (6), jistipula l-formoli standard ipprovduti mid-Direttivi 2004/17/KE u 2004/18/KE u mid-Direttivi 89/665/KEE u 92/13/KEE.
(5)
Għall-konformità mad-Direttiva 2009/81/KE u sabiex tkun żgurata l-effettività sħiħa tad-Direttivi 89/665/KEE, 92/13/KEE, 2004/17/KE u 2004/18/KE, jeħtieġ li l-formoli standard annessi mar-Regolament (KE) Nru 1564/2005 jkunu adattati u kumplimentati. Ikun xieraq ukoll li jiġu adottati ċerti elementi tal-formoli standard sabiex ikun ikkunsidrat il-progress tekniku. Minħabba l-għadd tal-aġġustamenti u l-limitu safejn huma meħtieġa, ir-Regolament (KE) Nru 1564/2005 għandu jiġi sostitwit.
(6)
Il-miżuri pprovduti f’dan ir-Regolament huma skont l-opinjoni tal-Kumitat,
ADOTTAT DAN IR-REGOLAMENT:
Artikolu 1
Għall-pubblikazzjoni tal-avviżi msemmija fl-Artikoli 41 sa 44 u 63 tad-Direttiva 2004/17/KE f'Il-Ġurnal Uffiċjali tal-Unjoni Ewropea, l-entitajiet kontraenti għandhom jużaw, il-formoli standard stabbiliti fl-Annessi IV sa IX, XII u XIII għal dan ir-Regolament.
Artikolu 2
Għall-pubblikazzjoni tal-avviżi msemmija fl-Artikoli 35, 36, 58, 64, 69 u 70 tad-Direttiva 2004/18/KE f'Il-Ġurnal Uffiċjali tal-Unjoni Ewropea, l-awtoritajiet kontraenti għandhom jużaw, il-formoli standard stabbiliti fl-Annessi I, II, III u VIII sa XIII għal dan ir-Regolament.
Artikolu 3
Għall-pubblikazzjoni tal-avviż imsemmi fl-Artikolu 3a tad-Direttivi 89/665/KEE u 92/13/KEE f'Il-Ġurnal Uffiċjali tal-Unjoni Ewropea, l-awtoritajiet kontraenti u l-entitajiet kontraenti għandhom jużaw, il-formoli standard stabbiliti fl-Anness XIV għal dan ir-Regolament.
Artikolu 4
Għall-pubblikazzjoni tal-avviżi msemmija fl-Artikoli 30, 32, 52 u 64 tad-Direttiva 2009/81/KE f'Il-Ġurnal Uffiċjali tal-Unjoni Ewropea, l-awtoritajiet kontraenti u l-entitajiet kontraenti għandhom jużaw, il-formoli standard stabbiliti fl-Annessi XV sa XVIII għal dan ir-Regolament.
Artikolu 5
Ir-Regolament (KE) Nru 1564/2005 huwa mħassar.
Artikolu 6
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, id-19 ta’ Awwissu 2011.

Metadata:
Eurovoc Level 1 Categories: 100150
100147
Eurovoc Level 2 Categories: 100191
100220
Eurovoc Level 3 Categories: 1810
486
All Eurovoc Categories: 1076
20